Title: ข้อบังคับการรถไฟแห่งประเทศไทย ฉบับที่ 186 ว่าด้วยระเบียบปฏิบัติงานของการรถไฟแห่งประเทศไทย แก้ไขเพิ่มเติม

ข้อบังคับการรถไฟแห่งประเทศไทย

ข้อบังคับการรถไฟแห่งประเทศไทย
ฉบับที่ ๑๘๖
ว่าด้วยระเบียบปฏิบัติงานของการรถไฟแห่งประเทศไทย
แก้ไขเพิ่มเติม[๑]

โดยปัจจุบันราคาน้ำมันเชื้อเพลิงต่าง ๆ
มีราคาสูงขึ้นกว่าเดิมมาก เพื่อให้การจัดซื้อน้ำมันเชื้อเพลิง น้ำมันหล่อลื่น
และผลิตภัณฑ์ปิโตรเลียมของการรถไฟแห่งประเทศไทย มีความคล่องตัวและรวดเร็วยิ่งขึ้น คณะกรรมการรถไฟแห่งประเทศไทย
อาศัยอำนาจตามความในมาตรา ๒๕ (๔) แห่งพระราชบัญญัติการรถไฟแห่งประเทศไทย พ.ศ. ๒๔๙๔
จึงออกข้อบังคับแก้ไขเพิ่มเติมไว้ดังต่อไปนี้

ข้อ ๑ 
ให้ยกเลิกความในข้อ ๖ แห่งข้อบังคับที่ ๑๕๘ ว่าด้วยระเบียบปฏิบัติงานของการรถไฟแห่งประเทศไทย
เฉพาะที่เกี่ยวกับอำนาจในการบริหารและรับผิดชอบของผู้ว่าการรถไฟแห่งประเทศไทย
ในข้อ ๖.๒ และ ๖.๖ และให้ใช้ความต่อไปนี้แทน
๖.๒ การสั่งอนุญาตให้กระทำการต่าง ๆ
เกี่ยวกับการจัดซื้อพัสดุสิ่งของเครื่องใช้และการจ้างเหมา ให้ผู้ว่าการรถไฟแห่งประเทศไทยมีอำนาจสั่งได้ตามระเบียบการพัสดุและจ้างเหมาที่ถือปฏิบัติอยู่ภายในวงเงินรายละไม่เกิน
๒,๐๐๐,๐๐๐.- บาท (สองล้านบาท) ถ้ารายใดเกินกว่าจำนวนนี้ขึ้นไป ให้นำเสนอคณะกรรมการรถไฟแห่งประเทศไทยก่อน
ส่วนการจัดซื้อพัสดุหรือจ้างเหมาที่มีวงเงินรายละเกินกว่า ๒,๐๐๐,๐๐๐ บาท.-
(สองล้านบาท) และมีงบประมาณแล้ว ให้ผู้ว่าการรถไฟแห่งประเทศไทยมีอำนาจเรียกประกวดราคาซื้อหรือจ้างเหมาได้
แต่เมื่อถึงขั้นที่จะดำเนินการจัดซื้อหรือจ้างเหมา ให้นำเสนอคณะกรรมการรถไฟแห่งประเทศไทยพิจารณา
และเฉพาะการจัดซื้อน้ำมันเชื้อเพลิง น้ำมันหล่อลื่น และผลิตภัณฑ์ปิโตรเลียม
ให้ผู้ว่าการรถไฟแห่งประเทศไทยมีอำนาจสั่งซื้อได้ในวงเงินรายละไม่เกิน ๔,๐๐๐,๐๐๐.-
บาท (สี่ล้านบาท) และ
๖.๖ การซื้อสิ่งของเครื่องใช้หรือการจ้างเหมาก่อสร้างรายใดซึ่งมีจำนวนเงินเกินกว่า
๒,๐๐๐,๐๐๐ บาท.- (สองล้านบาท) หรือเฉพาะการจัดซื้อน้ำมันเชื้อเพลิง
น้ำมันหล่อลื่นและผลิตภัณฑ์ปิโตรเลียม ที่เกินกว่า ๔,๐๐๐,๐๐๐ บาท (สี่ล้านบาท)
ให้เป็นอำนาจของคณะกรรมการรถไฟแห่งประเทศไทย
เป็นผู้พิจารณาอนุมัติก่อนที่จะดำเนินการ

ข้อ ๒  ให้ใช้ข้อบังคับนี้
ตั้งแต่วันที่ ๓๐ สิงหาคม ๒๕๒๒ เป็นต้นไป

ให้ไว้ ณ วันที่ ๓๐ สิงหาคม พ.ศ.๒๕๒๒
พลโท เทพ  กรานเลิศ
ประธานกรรมการรถไฟแห่งประเทศไทย

สุนันทา/แก้ไข
๑๙ กันยายน ๒๕๔๙

จุฑามาศ/ปรับปรุง
๑๘ กันยายน ๒๕๕๗

[๑] ราชกิจจานุเบกษา เล่ม ๙๖/ตอนที่ ๑๗๙/ฉบับพิเศษ หน้า ๔๓/๑๙ ตุลาคม ๒๕๒๒